IRPC บวกแรง 3% ลุ้นกำไรปี 61 แตะ 1.2 หมื่นลบ. หลังมีกำลังการผลิตเพิ่ม
IRPC บวกแรง 3% ลุ้นกำไรปี 61 แตะ 1.2 หมื่นลบ. หลังมีกำลังการผลิตเพิ่ม โดยปิดตลาดวันนี้ ราคาอยู่ที่ 6.80 บาท บวก 0.25 บาท หรือ 3.82% สูงสุด 6.85 บาท ต่ำสุด 6.55 บาท มูลค่าการซื้อขาย 1.25 พันล้านบาท
18 ธ.ค. 2560

ผู้สื่อข่าวรายงานว่า ราคาหุ้น บริษัท ไออาร์พีซี จำกัด (มหาชน) หรือ IRPC ปิดตลาดวันนี้ อยู่ที่ 6.80 บาท บวก 0.25 บาท หรือ 3.82% สูงสุด 6.85 บาท ต่ำสุด 6.55 บาท มูลค่าการซื้อขาย 1.25 พันล้านบาท

ด้านนายเบญจพล สุทธิ์วนิช รองกรรมการผู้จัดการ ฝ่ายวิเคราะห์หลักทรัพย์ บล.เอเอสแอล ระบุในบทวิเคราะห์ แนะนำ “ซื้อ” หุ้น IRPC โดยให้ราคาเหมาะสมในปี 61 ที่ 7.50 บาท โดยคาดว่าในปีหน้า IRPC จะเติบโตมาจากกำลังการผลิตเพิ่มขึ้น (Operation Growth) หลังจากที่โครงการ UHV เดินเครื่องเต็มกำลังผลิตเป็นครั้งแรก
โดยมีกำลังการผลิตเพิ่มเป็น 2.15 แสนบาร์เรล/วัน จากปีนี้อยู่ที่ 1.85-1.90 แสนบาร์เรล/วัน และรับรู้รายได้เต็มปีจากโครงการ PPE/PPC ซึ่งมีกำลังการผลิต Propylene เพิ่ม 63% เป็น 7.15 แสนตันต่อปี และโครงการ PPC กำลังผลิต 1.4 แสนตันต่อปี
ขณะเดียวกันมีโครงการต่อยอดจากโครงการ UHV ได้แก่ โครงการ UHV Maximize Gas, โครงการ UHV Catalyst Reformulation และโครงการ  UHV Catalyst Cooler Project เริ่มทยอยเดินเครื่องในปี 60-62 นอกจากนี้ยังมีโรงไฟฟ้า IRPC-CP (IRPC ถือหุ้น 49%) จำนวน 2 หน่วยการผลิตเริ่มผลิตในเดือน พ.ย.ที่ผ่านมา ช่วยการผลิตมีประสิทธิภาพในกระบวนการผลิต และลดต้นทุนค่าไฟฟ้าจากเดิมที่ซื้อจากภาครัฐฯ
อย่างไรก็ตาม คาดว่า IRPC จะมีกำไรสุทธิในปี 61 อยู่ที่ 12,135 ล้านบาท เติบโต 19% จากปี 60 คาดว่าจะอยู่ที่ 10,186 ล้านบาท
 